CELEX: 62019CN0316
Language: lt
Date: 2019-04-16 00:00:00
Title: Byla C-316/19: 2019 m. balandžio 16 d. pareikštas ieškinys byloje Europos Komisija/Slovėnijos Respublika

3.6.2019   
            
            
               LT
            
            
               Europos Sąjungos oficialusis leidinys
            
            
               C 187/55
            
         
      2019 m. balandžio 16 d. pareikštas ieškinys byloje Europos Komisija/Slovėnijos Respublika
      (Byla C-316/19)
      (2019/C 187/59)
      Proceso kalba: slovėnų
      
         Šalys
      
      
         Ieškovė: Europos Komisija, atstovaujama L. Flynn ir B. Rous Demiri
      
         Atsakovė: Slovėnijos Respublika
      
         Ieškovės reikalavimai
      
      
                  —
               
               
                  Pagal Sutarties dėl Europos Sąjungos veikimo 258 straipsnį Komisija Teisingumo Teismo prašo pripažinti, kad savavališkai iš Banka Slovenije patalpų paimdama dokumentus, susijusius su SEBC užduočių atlikimu ir Eurosistema ir nebendraudama su ECB šiuo klausimu Slovėnijos Respublika neįvykdė įsipareigojimų pagal Sutarties dėl Europos Sąjungos veikimo 343 straipsnį, Protokolo Nr. 4 dėl Europos centrinių bankų sistemos ir Europos centrinio banko statuto 39 straipsnį, Protokolo Nr. 7 dėl Europos Sąjungos privilegijų ir imunitetų 2, 18 ir 22 straipsnius ir Europos Sąjungos sutarties 4 straipsnio 3 dalį.
               
            
                  —
               
               
                  Komisija taip pat prašo priteisti iš Slovėnijos Respublikos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Dėl 2016 m. liepos 6 d. atliktų kratos ir poėmio Banka Slovenije patalpose buvo pažeistas Sąjungos archyvų neliečiamumas, kaip jis suprantamas pagal Sutarties dėl Europos Sąjungos veikimo 343 straipsnį, Protokolo Nr. 4 39 straipsnį ir Protokolo Nr. 7 2, 18 ir 22 straipsnius, taip pat Europos Sąjungos sutarties 4 straipsnio 3 dalį. Krata ir poėmis buvo atliekami savavališkai be ECB sutikimo ir be Europos Sąjungos Teisingumo Teismo sprendimo, nors ECB ir Slovėnijos valdžios institucijos nesutarė šiuo klausimu. Nepaisydamos pakartotinių įspėjimų Slovėnijos valdžios institucijos nebandė pašalinti Sąjungos archyvui priklausančių dokumentų ir šiuo klausimu nevyko konstruktyvi diskusija su ECB.